ບັນດານັກລົງທຶນ ພາກັນ ກັບຄືນໄປຍັງ ຫວຽດນາມ (ວີດີໂອ ແລະລາຍງານ ຮຽນພາສາອັງກິດ)
ການລົງທຶນຂອງຕ່າງປະເທດ ໄດ້ກັບຄືນສູ່ ລະດັບເດີມ ຍ້ອນ 3 ເຫດຜົນ ຄືລັດຖະບານສັນຍາວ່າ ຈະປົກປ້ອງນັກລົງທຶນ ເສດຖະກິດສືບຕໍ່ ຂະຫຍາຍໂຕ ແລະຄ່າການຜະລິດຍັງຕ່ຳຢູ່.
ການປະທ້ວງຕໍ່ຕ້ານຈີນ ເມື່ອຕົ້ນປີນີ້ ໄດ້ສ້າງຄວາມເສຍຫາຍໃຫ້ ແກ່ໂຮງຈັກໂຮງງານຂອງຊາວຕ່າງປະເທດຫລາຍກ່ວາ 400 ແຫ່ງ ແລະນັກລົງທຶນຕ່າງປະເທດຫລາຍພັນຄົນ ໄດ້ພາກັນໜີອອກຈາກ ປະເທດໄປ ເພາະຢ້ານກົວວ່າຈະມີການກໍ່ຄວາມຮຸນແຮງເພີ້ມຕື່ມ ແຕ່ວ່າດຽວນີ້ ການລົງທຶນຂອງຕ່າງປະເທດໄດ້ກັບຄືນມາສູ່ລະດັບ ກ່ອນການປະທ້ວງແລ້ວ ຜູ້ສື່ຂ່າວວີໂອເອ ພະແນກຮຽນພາສາອັງ ກິດ Marville Ritter ມີລາຍງານກ່ຽວກັບເລື້ອງນີ້ ຊຶ່ງດາຣາຈະນຳ ມາສະເໜີທ່ານ ເມື່ອເດືອນພຶດສະພາທີ່ຜ່ານມາ ພວກປະທ້ວງຕໍ່ຕ້ານຈີນ ໃນ ຫວຽດນາມ ໄດ້ສ້າງຄວາມເສຍຫາຍໃຫ້ແກ່ໂຮງຈັກໂຮງງານຂອງຊາວຕ່າງປະເທດ ຢ່າງ ນ້ອຍ 460 ແຫ່ງ ນັກລົງທຶນຕ່າງປະເທດຫລາຍພັນຄົນພາກັນຫລັ່ງໄຫລໜີອອກຈາກ ຫວຽດນາມ ເຂົາເຈົ້າຢ້ານວ່າ ຈະມີການກໍ່ຈະລາຈົນຕື່ມອີກ ແຕ່ມາບັດນີ້ ການລົງທຶນຂອງ ຕ່າງປະເທດ ໄດ້ກັບຄືນມາສູ່ລະດັບກ່ອນການປະທ້ວງແລ້ວ ການຫລັ່ງໄຫລກັບຄືນມາ ຂອງເງິນທຶນ ແມ່ນເປັນຍ້ອນສາມເຫດຜົນສຳຄັນ ດ້ວຍກັນ ຄືລັດຖະບານໃຫ້ຄຳໝັ້ນສັນຍາທີ່ຈະປົກປ້ອງນັກລົງທຶນຕ່າງປະເທດ ນອກນັ້ນ ເສດຖະ ກິດກໍສືບຕໍ່ດີຂຶ້ນ ແລະທ້າຍສຸດ ຄ່າຜະລິດສິນຄ້າກໍຍັງຕໍ່າຢູ່ ພວກໂຮງງານເສື້ອຜ້າ ເຄື່ອງ ເຮືອນແລະ ເຄື່ອງອີເລັກໂທຣນິກ ໄດ້ເລີ້ມປະຕິບັດການອີກຄັ້ງນຶ່ງແລ້ວ ຢູ່ໃນຫວຽດນາມ ມີ 20 ຄົນເສຍຊີວິດໃນການປະທ້ວງ ແລະຫລາຍຮ້ອຍຄົນໄດ້ຮັບບາດເຈັບ ພວກປະທ້ວງ ມີຄວາມໂກດແຄ້ນ ທີ່ຈີນໄດ້ເອົາໂຄງສ້າງອຸດສາຫະກຳນ້ຳມັນອັນນຶ່ງ ໄປຕັ້ງໄວ້ຢູ່ໃນບໍລິເວນ ນ່ານນ້ຳ ທີ່ຫວຽດນາມອ້າງ ວ່າເປັນດິນແດນຂອງຕົນ ຄວາມເຄັ່ງຕຶງທີ່ມີມາເປັນເວລາຍາວ ນານ ລະຫວ່າງປະເທດທັງສອງ ໄດ້ຮ້າຍແຮງຂຶ້ນ ຈີນແລະຫວຽດນາມໄດ້ຕໍ່ສູ້ສົງຄາມຊາຍ ແດນກັນ ໃນປີ 1979 ການລົງທຶນຂອງຕ່າງປະເທດ ປະກອບເປັນ 17 ສ່ວນຮ້ອຍຂອງເສດຖະກິດຫວຽດນາມ ແລະ 66 ສ່ວນຮ້ອຍຂອງສິນຄ້າສົ່ງອອກຂອງຫວຽດນາມ ທັງສະໜອງເຄິ່ງນຶ່ງຂອງລາຍ ໄດ້ຈາກພາສີຂອງຫວຽດນາມ Ralf Matthaes ເປັນເຈົ້າຂອງບໍລິສັດໂຄສະນາດ້ານການຕະຫລາດ ທີ່ນະຄອນໂຮຈີມິນ ລາວກ່າວວ່າ ການລົງທຶນຂອງຕ່າງປະເທດກັບຄືນມາ ກໍຍ້ອນການເອົາບາດກ້າວຢ່າງແຂງ ຂັນຂອງລັດຖະບານ ນັກລົງທຶນຈາກ ຍີ່ປຸ່ນ ສິງກະໂປ ເກົາຫລີໃຕ້ ແລະໄຕ້ຫວັນ ໄດ້ເຂົ້າໄປຍັງຫວຽດນາມ ນັບ ຕັ້ງແຕ່ລັດຖະບານຫວຽດນາມໄດ້ຍຸດຕິ ການຈຳກັດຮັດແຄບຕໍ່ການລົງທຶນໃນປີ 1987 ໂຄງການຕ່າງໆຂອງພວກເຂົາເຈົ້າໄດ້ຊ່ວຍສະໜັບສະໜຸນເສດຖະກິດ ມູນຄ່າ 155 ພັນ ລ້ານດອລລ່າ ຂອງຫວຽດນາມ ແລະໄດ້ຫລຸດຜ່ອນຄວາມທຸກຈົນ ໂດຍການສ້າງວຽກງານ ເພີ້ມຕື່ມ ໃນເດືອນກໍລະກົດ ຈີນໄດ້ຍ້າຍຖານເຈາະນ້ຳມັນອອກໄປ ລຸນຫລັງການເຈລະຈາກັບ ຫວຽດນາມ ກ່ອນເກີດການປະທ້ວງ ຈີນແມ່ນເປັນນັກລົງທຶນໃຫຍ່ອັນດັບ 7 ຢູ່ໃນຫວຽດ ນາມ ປີກາຍນີ້ ຈີນໄດ້ທຳການລົງທຶນໃນມູນຄ່າ 2 300 ລ້ານດອລລ່າຢູ່ໃນຫວຽດນາມ ນັ້ນແມ່ນຫລາຍກ່ວາປີ 2012 ເຖິງ 6 ເທົ່າໂຕ ຈຳນວນຫລາຍຂອງການລົງທຶນດັ່ງກ່າວ ແມ່ນເປັນພວກວັດຖຸ ທີ່ໃຊ້ໃນການເຮັດເສື້ອຜ້າ ເຄື່ອງຈັກ ແລະສິນຄ້າອື່ນໆ ຄາດກັນວ່າ ໃນອະນາຄົດ ຫວຽດນາມຈະເຮັດໃຫ້ງ່າຍຂຶ້ນ ສຳຫລັບພວກນັກລົງທຶນຕ່າງ ປະເທດ ທີ່ຈະໄປທຳທຸລະກິດຢູ່ໃນປະເທດ ຄືຫວຽດນາມຈະອະນຸຍາດໃຫ້ນັກລົງທຶນຕ່າງ ປະເທດ ມີສິດຫລາຍຂຶ້ນໃນການຊົມໃຊ້ ທີ່ດິນ ແລະຫວຽດນາມຈະສ້າງລະບົບຂົນສົ່ງໃໝ່ ທີ່ເຊື່ອມຕໍ່ນະຄອນໂຮຈີມິນ ໃສ່ກັບພວກເຂດຜະລິດສິນຄ້າຕ່າງໆ : ແລະນັ້ນກໍແມ່ນລາຍງານເສດຖະກິດ ຈາກພະແນກຮຽນພາສາອັງກິດຂອງວີໂອເອ ຄຳສັບຈາກລາຍງານ ທີ່ເຮົາຈະສອນທ່ານມື້ນີ້ ກໍມີຄຳວ່າ ____________________________________________________________ a dividing line between nations